钦定古今图书集成/明伦汇编/官常典/第415卷 > 隋
## 钦定古今图书集成/明伦汇编/官常典/第415卷 > 隋

隋设太医署令、丞，统主药、医师、助教、博士之属，皆隶
于太常；而尚食局、尚药局又有食医侍御、医直长之属，隶门下省。

按：《隋书百官志》：“太常寺，统太医署，置令二人，丞一人。
有主药二人，医师二百人，药园师二人，医博士二人，
助教二人，按摩博士二人，祝禁博士二人。”

门下省统城门尚食、尚药、符玺、御府、殿内等六局。尚
食局，典御二人，直长四人，食医四人，尚药局，典御二
人，侍御医、直长各四人，医师四十人。　尚药、典御为
正五品，御医为正七品上阶，尚药直长为正七品，太
医署令为从八品上阶，尚医局丞为正九品，太医署
丞为从九品上阶。

### 炀帝大业三年太常寺太医署置医监而以食医尚药等员属殿内省

按：《隋书炀帝本纪》，不载。按《百官志》，“炀帝即位，多所
改革。三年定令，分门下、太仆二司，取殿内监名，以为
殿内省，统尚食、尚药局，各置奉御二人，正五品，皆置
直长以贰之。正七品”，尚食直长六人，又有食医员。尚
药直长四人，又有侍御医、司医医佐员。太常寺太医，
又置医监五人，正十人。